གཉིས་པ་ཆེ་ཆུང་གི་ཚད་ལ་ཞི་བ་ལ་རང་གི་འགྲམ་སོ་ཙམ་དང་།རྒྱས་པ་ལ་མཐེའུ་ཆུང་གི་རྩེ་མོ་ཙམ་དང་།དབང་ལ་ནོར་བུའི་ཏོག་ཙམ་དང་།དྲག་པོ་ལ་རྐང་པའི་མཐེབ་ཆེན་གྱི་ཚད་ཙམ་དགོས་པར་བཤད་དེ།པདྨའི་ཕྲེང་བཤད་ལས།ཆེ་ཆུང་ཚད་ནི་འདི་ལྟ་སྟེ།།ཞི་བ་རང་གི་འགྲམ་སོའི་ཚད།།རྒྱས་པ་ལ་ནི་མཐེའུ་ཆུང་ཙམ།།དབང་ཕྲེང་ནོར་བུའི་ཏོག་དང་མཉམ།།དྲག་པོའི་ཕྲེང་བ་རྐང་བ་ཡི།།མཐེབ་ཆེན་ཚད་དང་མཉམ་པ་སྟེ།།ཞེས་གསུངས་པའི་ཕྱིར།འོན་ཀྱང་བཟོས་པའི་ཕྲེང་བ་ལ་དེ་ལྟར་བཤད་ཀྱི་ངེས་པ་ནི་མ་ཡིན་ཏེ།ནོར་བུའི་རིགས་ཁ་ཅིག་དང་ཤིང་འབྲས་ཀྱི་རིགས་ལ་སོགས་པ་ལ་ཚད་དེ་ལྟར་འོང་པའི་ངེས་པ་མེད་པས་ཆེ་ཆུང་གི་ཚད་དེ་བཟོས་པའི་ཕྲེང་བའི་དབང་དུ་བྱས་པའི་ཚད་ཡིན་པར་པདྨའི་ཕྲེང་བཤད་ལས་གསུངས་སོ།།